དབྱེ་མི་ནུས།།འཇིག་རྟེན་ཟང་ཟིང་དག་གིས་སྟེན་པའི་མི།།དེ་དག་ཚེ་འདིའི་དོན་དུ་ཀུན་འགྱུར་གྱི།།ཟང་ཟིང་མེད་པའི་ཆོས་ལ་བསྟེན་པ་ནི།།མི་དག་གི་ཡང་རབ་ཏུ་དོན་ཆེར་འགྱུར།།ཟང་ཟིང་མེད་པའི་སེམས་ནི་ཉེར་བཞག་སྟེ།།ཟང་ཟིང་མེད་པའི་ཆོས་རྣམས་རབ་བཤད་ལ།།གང་དག་ཟང་ཟིང་མེད་པའི་དགའ་ལྡན་པ།།དེ་འདྲ་དེ་དག་མྱུར་དུ་སངས་རྒྱས་འགྱུར།།འདོད་པ་དག་ལ་རབ་ཏུ་སྟེན་བྱེད་ཅིང་།།བུ་དང་ཆུང་མ་ལ་ཡང་སྲིད་བསྐྱེད་ནས།།ཁྱིམ་གནས་སྨད་པ་ཉིད་ལ་སྟེན་བྱེད་ན།།བླ་མེད་བྱང་ཆུབ་མཆོག་དེས་ཡོང་མི་འཐོབ།།སུ་དག་མེ་མུར་བཞིན་དུ་འདོད་སྤོང་ཞིང་།།བུ་དང་ཆུང་མ་ལ་ཡང་སྲིད་སྤངས་ནས།།སྐྲག་ཅིང་དངངས་པས་ཁྱིམ་ནས་མངོན་བྱུང་བ།།དེ་དག་བྱང་ཆུབ་མཆོག་འདི་རྙེད་མི་དཀའ།།གང་དག་ཁྱིམ་གྱི་དབུས་ན་འདུག་བཞིན་དུ།།བྱང་ཆུབ་དམ་པ་མཆོག་འདི་ཐོབ་པ་ནི།།དེ་འདྲའི་སངས་རྒྱས་གང་ཡང་སྔོན་མ་བྱུང་།།མ་བྱོན་པ་དང་ད་ལྟར་བཞུགས་པའང་མེད།།རྒྱལ་སྲིད་མཆིལ་མ་བཞིན་དུ་རབ་སྤངས་ལ།།དབེན་པ་འདོད་པས་དགོན་པར་གནས་པར་གྱིས།།ཉོན་མོངས་རབ་སྤངས་བདུད་ཀྱང་རྣམ་བཅོམ་ན།།བྱང་ཆུབ་རྡུལ་མེད་འདུས་མ་བྱས་པ་རྟོགས།།སངས་རྒྱས་དཔའ་བོ་གང་གཱའི་བྱེ་མ་སྙེད།།བསྐལ་པ་བྱེ་མང་རིམ་གྲོ་སུས་བྱས་པས།།གང་ཞིག་ཡོངས་སུ་སྐྱོ་བའི་ཡིད་ཀྱིས་ནི།།ཁྱིམ་ནས་མངོན་པར་བྱུང་ན་འདི་མཆོག་འགྱུར།།ཇི་ལྟར་རབ་ཏུ་བྱུང་ནས་ཆོས་སྤྱོད་པ།།དེ་ལྟར་ཟས་དང་སྐོམ་དང་ཆོས་གོས་དང་།།མེ་ཏོག་དང་ནི་སྤོས་དང་བྱུག་པ་ཡིས།།མི་མཆོག་རྒྱལ་བ་རིམ་གྲོ་བྱས་མ་ཡིན།།སུ་དག་བྱང་ཆུབ་ཏུ་ཡང་འདོད་མོས་ཤིང་།།སེམས་ཅན་དོན་ཕྱིར་འདུས་བྱས་ཡོངས་སྐྱོ་ནས།།དགོན་པར་བལྟས་ཏེ་གོམ་པ་བདུན་བོར་ན།།དེ་བས་བསོད་ནམས་འདི་ནི་ཁྱད་པར་འཕགས།།དེ་ནས་གཞོན་ནུ་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དབྱངས་བྱིན་གྱིས་ཁྱིམ་ནས་མངོན་པར་འབྱུང་བ་དང་ལྡན་པའི་གཏམ་བརྗོད་པ་དེ་ལྟ་བུ་རྒྱལ་པོ་སྟོབས་ཆེན་གྱིས་ཐོས་སོ།།ཐོས་ནས་ཀྱང་ཇི་ལྟར་བདག་གིས་བཅོམ་ལྡན་འདས་ཀྱིས་བཤད་པའི་དོན་ཤེས་པ་ལྟར་ན་བཅོམ་ལྡན་འདས་ནི་སྦྱིན་པའི་ཕ་རོལ་ཏུ་ཕྱིན་པའི་བསྔགས་པ་མི་